ຈຸດປະສົງຂອງການຝຶກອົບຮົມຄັ້ງນີ້ເພື່ອເປັນການປຶກສາຫາລືຖອດ ຖອນບົດຮຽນກ່ຽວກັບການຂຶ້ນແຜນຂໍງົບປະມານຂອງລັດ, ການຂຽນບົດສະເໜີໂຄງການ ແລະ ການຄຸ້ມຄອງໂຄງການລົງທຶນຂອງລັດ ທັງນີ້ກໍ່ເພື່ອສ້າງຄວາມເຂັ້ມແຂງທາງດ້ານວິຊາການ ໃຫ້ແກ່ພະນັກງານ ອຄ ໃຫ້ມີຄວາມພ້ອມຈັດຕັ້ງຜັນຂະຫຍາຍແຜນງານຂອງກະຊວງ ອຄ ໂດຍຫັນເປັນໂຄງການລະອຽດໃຫ້ປະກົດຜົນເປັນຈິງ ສອດຄ່ອງກັບກົດໝາຍການລົງທຶນຂອງລັດ ແລະ ບົດແນະນຳຂອງກະຊວງແຜນການ ແລະ ການລົງທຶນ ປະຈຳສົກປີ, ແລະ ເພື່ອເປັນການສ້າງຄວາມອາດສາມາດໃຫ້ແກ່ພະນັກງານວິຊາການ ອຄ ແຂວງ ແລະ ກະຊວງ ໃນການຍາດແຍ່ງທຶນຊ່ວຍເຫຼືອຂອງຕ່າງປະເທດ ແລະ ໂຄງການຂອງລັດ ເຂົ້າໃນການພັດທະນາຂະແໜງການຂອງຕົນໃຫ້ມີປະສິດທິພາບ ຖືກຕ້ອງຕາມລະບຽບຫຼັກການຂອງຜູ້ໃຫ້ທຶນ.
ຕະຫຼອດໄລຍະເວລາຂອງການຝຶກອົບຮົມ ຕັ້ງແຕ່ວັນທີ 02-06 ພະຈິກ ທຸກຄົນໄດ້ຮັບຮູ້ເຖິງພາລະບົດບາດການຄຸ້ມຄອງໂຄງການ, ຂັ້ນຕອນການປະກອບແບບຟອມ, ຂັ້ນຕອນການກະກຽມຂຽນໂຄງການ, ຂັ້ນຕອນການຢື່ນເອກະສານ, ວິທີຄິດໄລ່ ແລະ ວິທີການປະເມີນຜົນບົດສະເໜີໂຄງການໃຫ້ມີປະສິດທິພາບ, ນອກນັ້ນທຸກຝ່າຍຍັງໄດ້ຮ່ວມກັນປຶກສາຫາລື ແລກປ່ຽນບົດຮຽນ ຄຳຄິດເຫັນເຊິ່ງກັນ ແລະ ກັນ ເພື່ອໃຫ້ການຝຶກອົບຮົມໃນຄັ້ງນີ້ເກີດປະໂຫຍດສູງສູດ.
ໃນຕອນທ້າຍຂອງກອງປະຊຸມ ທ່ານ ສົມຈິດ ອິນທະມິດ ລັດຖະມົນຕີຊ່ວຍວ່າການກະຊວງ ອຄ ຍັງໄດ້ກ່າວວ່າ: ຜ່ານການຈັດຕັ້ງປະຕິບັດວຽກງານການລົງທຶນຂອງລັດ ແລະ ການນຳໃຊ້ງົບປະມານຂອງລັດ ເຂົ້າໃນການພັດທະນາຂະແໜງອຸດສາຫະກຳ ແລະ ການຄ້າ ໃນໄລຍະຜ່ານມາພວກເຮົາສັງເກດເຫັນໄດ້ວ່າ ການຈັດຕັ້ງປະຕິບັດຫຼາຍໂຄງການ ແມ່ນສຳເລັດຕາມແຜນການທີ່ວາງໄວ້, ຖືກຕ້ອງຕາມກົດໝາຍການລົງທຶນຂອງລັດ ແລະ ລະບຽບຂອງກະຊວງການເງິນວາງອອກ, ໄດ້ມີການພັດທະນາ ແລະ ຍົກລະດັບວິຊາການທາງດ້ານການເງິນກໍ່ຄືການວາງແຜນຂໍງົບປະມານການລົງທຶນຂອງລັດດີຂື້ນເປັນກ້າວໆ ສະແດງອອກຄືໄດ້ຮັບງົບປະມານຈາກໂຄງການສົ່ງເສີມຜະລິດເປັນສິນຄ້າ ແລະ ຄໍ້າປະກັນສະບຽງອາຫານ ຈຳນວນ 3 ຕື້ກີບ (ນອນໃນແຜນຂອງກະຊວງກະສິກຳ ແລະ ປ່າໄມ້), ອັນພົ້ນເດັ່ນແມ່ນໄດ້ປະກອບສ່ວນເຂົ້າໃນການພັດທະນາກໍ່ສ້າງຫ້ອງການອຸດສາຫະກຳ ແລະ ການຄ້າເມືອງ ໃຫ້ແກ່ເມືອງທີ່ທຸກຍາກໂດຍໄດ້ປະຕິບັດຕາມຄຳສັ່ງເລກທີ 16/ນຍ, ລົງວັນທີ 15 ມິຖຸນາ 2012 ວ່າດ້ວຍການທົດລອງສ້າງແຂວງເປັນຫົວໜ່ວຍຍຸດທະສາດ, ສ້າງເມືອງເປັນຫົວໜ່ວຍເຂັ້ມແຂງ ແລະ ສ້າງບ້ານໃຫ້ເປັນຫົວໜ່ວຍພັດທະນາ ຫຼື ເອີ້ນວ່າວຽກ 3ສ້າງ. ເຖິງຢ່າງໃດກໍຕາມ ພວກເຮົາກໍ່ຍັງມີບັນຫາຫຍຸ້ງຍາກ ແລະ ສິ່ງທ້າທາຍ ທົດສອບຫຼາຍປະການ ຍ້ອນການຜັນແປຢ່າງສັບສົນຂອງສະພາບເສດຖະກິດ ເປັນຕົ້ນແມ່ນການເກັບລາຍຮັບບໍ່ໄດ້ຕາມເພດານຂອງຂັ້ນເທິງວາງອອກ, ງົບປະມານບໍ່ພຽງພໍຕາມການຂື້ນແຜນລາຍຈ່າຍ ສົ່ງຜົນໃຫ້ການສະໜອງງົບປະມານການລົງທຶນຂອງລັດຊັກຊ້າບໍ່ທັນເວລາຕາມແຜນທີ່ວາງໄວ້ ແລະ ໂຄງການສົ່ງເສີມວິຊາການຍັງໄດ້ການຮັບອະນຸມັດຢູ່ໃນລະດັບທີ່ໜ້ອຍ.